Τρεμελλώδη

Τα Τρεμελλώδη (Tremellales) είναι μια τάξη μυκήτων της ομοταξίας των Τρεμελλομυκήτων. Η τάξη περιέχει είδη τόσο με τέλειες όσο και με ατελείς μορφές, με τα περισσότερα από τις τελευταίες να αποτελούν ζυμομύκητες. Όλα τα είδη με τέλειες μορφές στα Τρεμελλώδη είναι παράσιτα άλλων μυκήτων, αν και όσο παραμένουν στο στάδιο της μαγιάς έχουν μεγαλύτερη διασπορά και δεν περιορίζονται σε ξενιστές. Τα βασιδιοκάρπια (καρποσώματα) όταν παράγονται, είναι ζελατινώδη. 

Η τάξη αυτή αποτελείται σύμφωνα με τρέχοντα στοιχεία από 13 οικογένειες, με περίπου 650 αποδεκτά είδη. Σημαντικά γένη συμπεριλαμβάνουν την Τρεμέλλα (Tremella), ένα είδος της οποίας είναι βρώσιμο και καλλιεργείται εμπορικά, και το γένος ζυμομυκήτων Cryptococcus, πολλά είδη του οποίου είναι παθογόνα για τον άνθρωπο.

 Ιστορία 
Ο όρος Τρεμελλώδη δημιουργήθηκε (ως "Tremellinae") από τον Σουηδό μυκητολόγο Ηλίας Μάγκνους Φρις το 1821 για μύκητες με ζελατινώδη καρποσώματα, τροποποιήθηκε το 1922 από τον Άγγλο μυκητολόγο Κάρλετον Ρέα για να συμπεριλάβει όλα τα είδη, ζελατινώδη ή μη, στα οποία τα βασίδια είναι "τρεμελλοειδή" (σφαιρικά ως ελλειψοειδή με κάθετα ή διαγώνια σέπτα - διαχωριστικά διαφράγματα). Ο Ρέα τα τοποθέτησε σε μία οικογένεια, τα Τρεμελλοειδή, με τα ίδια χαρακτηριστικά όπως και η τάξη.

Η περιγραφή του Ρέα ήταν γενικώς αποδεκτή μέχρι τη δεκαετία του 1980. Το 1945 όμως ο Τζορτζ Γουίλαρντ Μάρτιν πρότεινε μια σημαντική επέκταση της τάξης, έτσι ώστε να συμπεριλάβει όλα τα είδη μέσα στην -πλέον παρωχημένη - τάξη των Ετεροβασιδιομυκήτων, εκτός από τις σκωρίες και τους άνθρακες. Ο Μάρτιν επομένως συμπεριέλαβε μέσα στα Τρεμελλώδη, όχι μόνο τα Τρεμελλοειδή, αλλά και τα Ωτισκοειδή (Auriculariaceae), Dacrymycetaceae, Hyaloriaceae, Phleogenaceae, Septobasidiaceae, Sirobasidiaceae και τα Tulasnellaceae (συμπεριλαμβανομένου και του γένους Ceratobasidium). Αυτή η εκτεταμένη εκδοχή της τάξης δεν έγινε αποδεκτή καθολικά, αλλά χρησιμοποιήθηκε σε έναν αριθμό εκδόσεων από τον ίδιο τον Μάρτιν, και μέχρι και τη δεκαετία του 1970, από το μαθητή του Μπέρναντ Λόουι.

Μια πιο ακριβής αναθεώρηση έγινε το 1984, όταν ο Ρόμπερτ Μπαντόνι, χρησιμοποίησε την τεχνολογία  ηλεκτρονικής μικροσκοπίας μετάδοσης (TEM) για να διερευνήσει την υπερδομή των πόρων των σέπτων στα είδη των Τρεμελλωδών. Αυτό αποκάλυψε ότι τα είδη του γένους Τρεμέλλα και παρόμοιων ήταν διακριτά από το γένος Exidia και παρόμοιων, παρόλο που και οι δύο ομάδες διαθέτουν τρεμελλοειδή βασίδια. Ο Μπαντόνι μετέφερε τη δεύτερη ομάδα στα Ωτισκώδη, περιορίζοντας τα Τρεμελλώδη στα Τρεμελλοειδή (Tremellaceae), στα Sirobasidiaceae και τα Tetragoniomycetaceae.

 Τρέχουσα κατάσταση 
Η μοριακή έρευνα, με βάση την κλαδιστική ανάλυση των ακολουθιών DNA, επιβεβαιώνει το διαχωρισμό του Μπαντόνι ανάμεσα στους τρεμελλόμορφους και εξιδιόμορφους μύκητες και επεκτείνει την περιγραφή της τρεμμελόμορφης ομάδας, συμπεριλαμβάνοντας πολλά γένη ζυμομυκήτων, για τους οποίους η ταξινόμηση ως τότε ήταν αβέβαιη. Η μοριακή έρευνα επίσης έδειξε ότι το γένος Κρυπτόκοκκος (Cryptococcus) θα έπρεπε να συμπεριληφθεί στα Τρεμελλώδη, αν και αρκετά από τα είδη δεν διαθέτουν τα τρεμελλοειδή βασίδια.  

Οικογένειες
 Bulleraceae Xin Zhan Liu et al. 
 Bulleribasidiaceae Xin Zhan Liu, F.Y.Bai, M.Groenew. & Boekhout, 2015 • περίπου 90 είδη ~ 14% των ειδών
 Cryptococcaceae Kütz. ex Castell. & Chalm. •  περίπου 100 είδη ~15% των ειδών
 Cuniculitremaceae J.P.Samp., R.Kirschner & M.Weiss
 Naemateliaceae X.Z.Liu, F.Y.Bai, M.Groenew. & Boekhout 
 Phaeotremellaceae A.M.Yurkov & Boekhout 
 Phragmoxenidiaceae Oberw. & R.Bauer 
 Rhynchogastremaceae F.Oberwinkler & B.Metzler, 1989 
 Sirobasidiaceae Lindau 
 Tetragoniomycetaceae Oberw. & Bandoni 
 Tremellaceae Fr., 1821 •  περίπου 300 είδη ~ 47% των ειδών
 Trimorphomycetaceae Xin Zhan Liu et al. 

: 

 Παραπομπές 

Κατηγορία:CS1 maint: Πολλαπλές ονομασίες: authors list